stanford-oval/wikipedia huggingface dataset:
פוטמן

| --- | --- |

 שיוך:  nucleus of brain, ישות אנטומית מסוימת 
 תיאור ב:  האנטומיה של גריי (מהדורה 20) (834) 
 מזהים
 לטינית (TA98):  putamen 
 טרמינולוגיה אנטומיקה:  A14.1.09.507 
 TA2 (2019):  5566 
 מזהה נרולוקס:  birnlex_809 
 מזהה נרוניימס:  230 
 FMA:  61834 
 קוד MeSH:  A08.186.211.200.885.287.249.487.550.784 
 מזהה MeSH:  D011699 
 מערכת השפה הרפואית המאוחדת:  C0034169 
 
הפוטמן (מילולית: קליפת אגוז) הוא מבנה מעוגל הממוקם בבסיס המוח הקדמי. הפוטמן והגרעין הזנבי מהווים יחד את חלקו הגבי של הסטריאטום, שהוא אחד מהמרכיבים של גרעיני הבסיס. הפוטמן מחובר דרך מספר מסלולים לגלובוס פלידוס, קלאוסטרום, תלמוס והחומר השחור, וזאת בנוסף לאזורים רבים בקליפת המוח. שניים מתפקודיו העיקריים הם ויסות התנועה בשלביה השונים (הכנה, הוצאה לפועל, סיום ועוד) והשפעה על סוגים שונים של למידה. בפוטמן פועלים נוירוטרנסמיטרים שונים כדוגמת GABA, אצטילכולין ואנקפלין המשפיעים על תפקודו. לפוטמן תפקיד מרכזי במחלות ניווניות של מערכת העצבים כמו פרקינסון והנטינגטון.
המונח "פוטמן" נגזר מהמילה הלטינית "putare", שמשמעותה לחשוב או לשקול דבר מה. עד לאחרונה, רוב מחקרי ה-MRI התמקדו בגרעיני הבסיס בכללותם - בעיקר בשל רזולוציות התמונות ונדירות אוטמים או דימומים בפוטמן עצמו. אולם, מחקרים רבים עסקו בגרעיני הבסיס ובקשרים שלהם עם מערכות מוחיות נוספות. בשנות ה-70 בוצע בקופים המחקר הראשון על פעילות הנוירון הבודד בגלובוס פלידוס. מאז פותחו שיטות מעקב, גירוי ודימות מתקדמות יותר (דימות תהודה מגנטית תפקודי למשל), שמאפשרים מחקר מעמיק יותר של הפוטמן ושאר חלקי גרעיני הבסיס.
אנטומיה

הפוטמן הוא מבנה הממוקם במוח הקדמי ויחד עם הגרעין הזנבי הם מהווים את הסטריאטום הגבי. שני המבנים פועלים ובנויים באופן דומה - נוירואנטומיסטים רבים מחשיבים את הסטריאטום הגבי למבנה יחיד, המחולק לשניים בידי צביר חומר לבן המכונה "הקופסית הפנימית" (באנגלית: Internal Capsule). הפוטמן והגלובוס פלידוס מהווים יחד את המבנה המכונה "הגרעינים העדשתיים" (באנגלית: Lentiform Nucleus). הפוטמן הוא החיצוני ביותר מבין גרעיני הבסיס, אשר כוללים בנוסף את הגרעין הזנבי, הגלובוס פלידוס, האמיגדלה, החומר השחור, הגרעין התת-תלמי וגרעין האקומבנס.
ביונקים, גרעיני הבסיס קשורים לתפקודים שונים כמו תנועה, הכרה, רגשות ולמידה ותפקודים בסיסיים אחרים החשובים לתפקודים ניהוליים. כלל הגרעינים מקבלים סוגי מידע שונים מקליפת המוח דרך הסטריאטום. המעגלים המחברים בין קליפת המוח לבין מבני המוח השונים, בהם מעורב הפוטמן, הם צפופים ומורכבים ומכילים מגוון רחב של אופני העברה והם כאלו שמגיעים מאיברי החוש אל מערכת העצבים וכאלו שמגיעים ממערכת העצבים לשרירים או לבלוטות השונות.
הגרעין הזנבי - הגרעין הזנבי מקבל במשותף עם הפוטמן מידע מקליפת המוח. יחד, הם עשויים להיחשב "שער הכניסה" אל גרעיני הבסיס. הגרעין הזנבי מקבל מידע ישירות מהפוטמן. שני המבנים מחוברים במשותף לחומר השחור, אך בעוד שהגרעין הזנבי מעביר מידע רב יותר לפארס רטיקולטה שבחומר השחור, הפוטמן מעביר מידע רב יותר לגלובוס פלידוס.
החומר השחור - החומר השחור בנוי משני חלקים, פארס רטיקולטה ופארס קומפקטה. הפארס קומפקטה מקבל קלט מהפוטמן ומהגרעין הזנבי ושולח אליהם מידע בחזרה. לעומת זאת, גם הפארס רטיקולטה מקבל קלט משני המבנים, אך הוא שולח פלט אל מחוץ לגרעיני הבסיס, על מנת לשלוט בתנועות העיניים והראש. הפארס קומפקטה מפריש דופמין, שהוא מרכיב חיוני ביותר בתנועה, והוא החלק שמתנוון במהלך מחלת פרקינסון.
גלובוס פלידוס - הגלובוס פלידוס מכיל שני חלקים - הגלובוס פלידוס החיצוני והגלובוס פלידוס הפנימי. שני האזורים מקבלים קלט מהפוטמן ומהגרעין הזנבי ומתקשרים עם הגרעין התת-תלמי. הגלובוס פלידוס הפנימי שולח מידע מעכב באמצעות GABA אל התלמוס וכן פלט אל חלקים של המוח התיכון, שמשערים שמטרתו היא שליטה ביציבה.
תפקידיו > תנועה

הפוטמן מקבל קלט ושולח פלט למבנים רבים אחרים במוח ועובד עמם בשיתוף פעולה על מנת להשפיע על סוגים שונים של ביצוע תנועות - תכנון, למידה והוצאה לפועל, הכנה מוטורית, השפעה על משרעת התנועה והמשכיותה. במחקרים שבוצעו בקופים התגלה כי יותר נוירונים בפוטמן משמשים לבקרה על כיוון תנועת הגפיים מאשר לשליטה על מתח השרירים בהן. מחקר אחר, שנערך באמצעות בדיקות טומוגרפיית פליטת פוזיטרונים בבני אדם, מצא כי לפוטמן תפקיד מהותי בביצוע תגובה מוטורית ומהירותה, בשיתוף פעולה עם הגלובוס פלידוס והמוחון. במחקר אחר שבוצע בקופים, הזריקו חומר הרדמה לפוטמן ולגרעין הזנבי שלהם, וגילו כי הם לא מצליחים לזכור רצפי תנועות חדשים. מכאן ניתן להסיק כי חלקים שונים של הסטריאטום אחראים על חלקים שונים של זכירת וביצוע תנועות.
תפקידיו > למידה

במחקרים רבים נתגלה כי לפוטמן תפקיד חשוב בסוגים שונים של למידה, למשל למידת חיזוק ולמידה עקיפה. על אף שהמכניזם המדויק של למידה עוד אינו ברור, כן ברור כי לדופמין ולאינטרנוירונים כולינרגיים המשפיעים על חיזוק, תפקיד משמעותי במהלך הלמידה.
מחקר בנושא השתמש בנחקרים עם פגיעה ממוקדת באזור גרעיני הבסיס (בייחוד בפוטמן) שנגרמה משבץ מוחי על מנת לבדוק את תפקידו בלמידה. היתרון בשימוש בנבדקים אלו הוא שהנוירונים הדופמינרגיים שנשלחים מהאזור לקליפת המוח הקדם-מצחית נותרים ככל הנראה ללא פגע. בנוסף, במטופלים אלו, קל לקשר בין מבנים ספציפיים במוח לבין תפקודים מסוימים, מאחר שהפגיעה מתרחשת במקומות ממוקדים ולא נרחבים. מטרת המחקר הייתה לקבוע האם פגיעות אלו משפיעות על למידה מבוססת חוקים קבועים ועל למידה המערבת שימוש במידע קודם - שתיהן מבוססות על זיכרון עבודה. במחקר השתתפו שבעה נחקרים עם פגיעה מוחית ותשעה נבדקים בקבוצת ביקורת, וכולם נבחנו בשני סוגי הלמידה במספר מפגשים. במחקר נמצא שהפגיעה בפוטמן משפיעה על למידה מבוססת חוקים קבועים אך לא על למידה המערבת שימוש במידע קודם.
תפקידיו > שנאה

מספר מחקרים גרסו כי לפוטמן תפקיד ברגש השנאה בבני אדם. מחקר שנערך ביוניברסיטי קולג' לונדון ביצע בדיקות דימות תהודה מגנטית תפקודי בנחקרים, בזמן שמציגים בפניהם תמונות של אנשים ששנואים עליהם ותמונות של אנשים נייטרליים. לכל תמונה ניתן "ציון שנאה" בהתאם לתוצאות הבדיקה ונמצא כי מעורבים ברגש הזה הפוטמן והאינסולה. במחקר נטען כי "ייתכן כי לפוטמן תפקיד בתפיסת בוז וגועל, וכחלק מהמערכת המוטורית, ייתכן שתפקידו להגיב מבחינה מוטורית לגירויים מהסוג הזה".
תפקידיו > טרנסג'נדרים

נמצא כי בפוטמן של טרנסג'נדריות כמות גדולה יותר של חומר אפור מאשר בפוטמן של גברים סיסגנ׳דרים. ייתכן כי הממצא מצביע על הבדלים בסיסיים בהרכב המוחי בין טרנסג'נדריות לבין הטרוסקסואלים. אולם, הדבר לא מצביע על האופן שבו ההבדלים האלו באים לידי מימוש, מאחר שממצאים דומים התגלו באוכלוסיות אחרות. לדוגמה, לאנשים רב-לשוניים יותר חומר אפור בפוטמן מאשר לאנשים הדוברים שפה אחת.
פתולוגיה > מחלת פרקינסון

לאחר שנתגלו תפקודיו של הפוטמן, נוירולוגים החלו לחקור את תפקידו המשמעותי ותפקידם של כלל גרעיני הבסיס במחלת פרקינסון ובמחלות נוירולוגיות אחרות הקשורות בניוונם של נוירונים. כתוצאה ממחלת פרקינסון, נוירונים דופמינרגיים בפארס קומפקטה שבחומר השחור מתים באופן איטי ומתמשך. תפקידו של הפוטמן במערכת הזו חשוב מאחר שהוא מקשר בין החומר השחור לבין הגלובוס פלידוס, משניהם הוא מקבל קלטים ושולח אל שניהם פלטים. הפעילות של המסלולים הישירים מהחומר השחור אל הגלובוס פלידוס הפנימי דועכת, בעוד הפעילות במסלולים העקיפים שבין החומר השחור לגלובוס פלידוס החיצוני מתגברת. תהליך זה הוא שגורם לרעידות ולקיטוע בתנועות הרצוניות של חולי פרקינסון.
פתולוגיה > מחלות והפרעות אחרות הקשורות בפוטמן

שיטיון במחלת אלצהיימר
מחלת הנטינגטון
מחלת וילסון
מחלת גופיפי לוי
ניוון קורטיקו-בזאלי
תסמונת טורט
סכיזופרניה
דיכאון קליני
הפרעת קשב, ריכוז והיפראקטיביות
מחולית
הפרעה טורדנית-כפייתית
הפרעת חרדה
צהבת ילודים
פנטגו

| --- | --- |

משחק פנטגו, ניצחון של הלבן
 כללי
 סוגה:  משחק לוח 
 מספר שחקנים:  2
 גילאים:  מעל 8
 זמן המשחק:  כ-15 דקות
 מיומנות:  אסטרטגיה וטקטיקה
 
פנטגו הוא משחק לוח לשני שחקנים, מסוג משחקי חשיבה. הוא מבוסס על משחק איקס עיגול אך מורכב יותר. ייחודו של המשחק בכלליו הפשוטים מחד, ובמחשבה המורכבת מאידך. המשחק הומצא בשנת 2004, וזכה בפרסי המשחק הטוב ביותר לשנים 2005, 2006 ו-2007. מספר אפשרויות המשחק הוא כמה עשרות מיליארדים.
המשחק מכיל 36 אבני משחק - 18 לבנות ו-18 שחורות, וכן לוח של 6X6 משבצות, כשהלוח מורכב מארבעה לוחות של 3X3, וכל לוח ניתן לסיבוב בנפרד. כל משתתף בתורו שם אבן משחק. ומסובב את אחד מחלקי הלוח בתשעים מעלות ימינה או שמאלה, לפי בחירתו. המנצח הוא זה שסיים שורה של 5 אבני משחק, במאוזן במאונך או באלכסון.
טקטיקה

יש כללים רבים שיכולים לסייע לניצחון במשחק, הכללים הבסיסיים שכדאי לשים אליהם לב הם:
אבן באמצע של אחד מארבעת הלוחות תישאר תמיד קבועה במקומה, גם לאחר סיבובי הלוחות. היתרון בכך הוא שהיא תישאר שם תמיד, בין לצורך צירופה לשורה ובין לצורך חסימת היריב. מאידך החיסרון הוא שאי אפשר להשתמש בה במקומות אחרים כמו שניתן בשאר האבנים - על ידי סיבוב הלוחות.
שלוש אבנים רצופות באחד הלוחות הן יתרון גדול - כמעט תמיד הן יכולות - בצירוף שתי אבנים מלוח קרוב - ליצור שורה.
אין יתרון משמעותי לשחקן הלבן, אף על פי שהוא השחקן הראשון.
כמו בשחמט, יש יתרון גדול לצעד שנותן שתי אפשרויות שונות לטובת השחקן, כך שהיריב יהיה מוכרח לוותר על אחת האפשרויות. הדוגמה הפשוטה ביותר לכך היא שורה של ארבע אבנים, כאשר משני צידיה יש מקומות ריקים, כך שגם אם היריב "יחסום" את אחד מהם - אפשר עדיין לשים אבן בצד השני.
פנטגו מולטי פלייר

ישנה גרסה שונה של המשחק לארבעה שחקנים, בגרסה זו הלוח הוא של 9X9 משבצות, והוא מחולק לתשעה לוחות של 3x3. סה"כ 58 כפתורים למשחק. המשחק נקרא גם פנטגו XL.
| קטגוריה | נתונים |
| --- | --- |
מספר משתתפים: 4 שחקנים
הכרה ראשונית: 2005, שוודיה
גיל יעד: 3+
יוצרים: mindtwister,smartzone
פולקסווגן גולף

| --- | --- |
פולקסווגן גולף דור 7 (לאחר מתיחת פנים)
פולקסווגן גולף דור 7 (לאחר מתיחת פנים)
 מאפיינים כלליים
 יצרן:  פולקסווגן
 שנות ייצור:  1974–הווה
 מודל קודם:  פולקסווגן חיפושית
 סיווג:  מכונית משפחתית
 מרכב:  3 דלתות (האצ'בק) 5 דלתות (האצ'בק) סטיישן  קבריולה (עד הדור ה-6)
 פלטפורמה:  מנוע קדמי והנעה קדמית מנוע קדמי והנעה כפולה (גולף R)
 אורך:  4258 מ״מ
 רוחב:  1790 מ״מ
 גובה:  1437 מ״מ
 מפרט טכני
 קשר:  סקודה אוקטביה סיאט לאון אאודי A3 אאודי Q2 
פולקסווגן גולף (בגרמנית: Volkswagen Golf) היא מכונית משפחתית אשר הוגדרה באירופה כמכונית קומפקטית, מהמובילות בקטגוריה המיוצרת על ידי חברת פולקסווגן הגרמנית מאז שנת 1974. בארצות הברית הדור הראשון והחמישי של
הפולקסווגן גולף שווק תחת השם פולקסווגן ראביט.
הפולקסווגן גולף היא המכונית הנמכרת ביותר של חברת פולקסווגן, והמכונית השלישית הנמכרת ביותר בעולם כאשר מאז שנת 1974 נמכרו למעלה מ-27 מיליון יחידות גולף.
רקע

הפולקסווגן גולף פותחה כמחליפה מודרנית ומתקדמת לפולקסווגן חיפושית שתוכננה טרם מלחמת העולם השנייה. פיתוח המכונית החל בתחילת שנות ה-70, לאחר שפולקסווגן הבינה כי טכנולוגיית ההנעה האחורית והמנוע האחורי של החיפושית נמצאת בסוף דרכה. בפולקסווגן החלו לתכנן מכונית חדשה לחלוטין המבוססת על שלדה ומנועים חדשים שפותחו במיוחד עבור הדגם.
הדור הראשון של הגולף הוצג בשנת 1974 והפך במהרה לרב מכר. הגולף תפסה את מקומה של החיפושית בהצלחה והפכה למכונית הנמכרת ביותר של פולקסווגן בגרמניה, כשהיא מוכרת מעל למליון יחידות בפחות משנתיים.
בפולקסווגן היו מרוצים מאוד מהצלחתה של הגולף Mk1 ועל בסיסה בנו מכוניות נוספות שזכו גם הם להצלחה וחלקן הגדול נמצא בייצור עד היום, כמו השירוקו שהייתה גרסה הקופה של הגולף או הג'טה שהייתה גרסת הסדאן (4 דלתות) של הגולף.
הפולקסווגן גולף חולשת על פלחי שוק רבים כאשר הגרסאות הרבות והשונות של המכונית עונות על צרכים רבים, החל ממכונית בסיסית חסכונית כגון גרסאות הדיזל ועד למכוניות ספורט עם ביצועים גבוהים כגון הגולף GTI והגולף R שמביאות מערכות בטיחות וביצועים חכמות.
מכונית הגולף היא מכונית מוערכת בתעשיית הרכב ובעלת מוניטין של מכונית איכותית, כאשר כל דור חדש של המכונית שהוצג, הגיע אל המקום השני בתחרות 'מכונית השנה של אירופה', למעט הדור השלישי (Mk3) והדור השביעי (Mk7) שזכו במקום הראשון.
היסטוריה > דור שני MK2

יצא לשוק בשנת 1983 ועברה מעט שינויים קוסמטיים הן בפנים והן בחוץ. השוני העיקרי היה מנוע עם הזרקת דלק ישירה בנפח 1.8 ליטר בעל מהירות מקסימלית של 220 קמ"ש.
היסטוריה > דור שלישי MK3

המותג GTI  לא עצר כמובן אחרי ההצלחה המסחררת של שני דגמיו הקודמים והחליט להוציא לשוק בפעם הראשונה מנוע בעל מגדש על (טורבו) על מנת להמשיך להוביל את השוק כמותג מוביל.
מנוע הטורבו היה נועד להעניק חסכונות בדלק ותאוצה מהירה תוך כדי ניצול מקסימלי של האוויר במנוע על ידי פעולת דחיסה.
היסטוריה > דור רביעי MK4

בשנת 1997 פולקסווגן החליטו לנסות להגדיל את נפח המנוע והוציאו לשוק מנוע 3.2 ליטר בעל 6 צילינדרים שהתגלה כזללן דלק ולא יעיל כמו המנוע החולף בעל הטורבו ולכן בשנת 1999 שינו חזרה את המנוע למנוע טורבו בנפח 1.8 ליטר (כמעט חצי) בעל 150 כ"ס ו20 שסתומים מה שהיה נדיר באותה תקופה.
בשנים של הדור הרביעי חלה ירידה בלקוחות שקנו את הרכב כיוון שהיה נחשב ללא ספורטיבי מה שהיו רגילים מהמותג המצליח בעבר.
היסטוריה > דור חמישי MK5

לאחר האכזבה מהדור הרביעי הוחלט בפולקסווגן בשנת 2004 לעשות מעשה ולהוציא רכב ספורט בעל תיבה אוטומטית כפולת מצמדים, הראשונה מסוג זה בשוק.
מהלך זה התברר כמוצלח והצליח להחזיר את היוקרה לפולקסווגן ואף הגדיל את המכירות שבהן תיבת הילוכים אוטומטית הייתה לנפוצה יותר. בנוסף המנוע הוגדל לנפח של 2 ליטרים וחצה את רף ה200 כ"ס באמצעות מגדש טורבו יעיל יותר שמפיק יותר אוויר ופחות מזיק לסביבה.
היסטוריה > דור שישי MK6

הדור השישי של הGTI נחשב גם כיום למוצלח ביותר בעזרת שלדה קלה ומנוע בעל מגדש טורבו אשר מפיק 210 כ"ס תוך שמירה על הסביבה. פנים הרכב שודרג המון תוך שמירה על האלמנטים החשובים: כיסאות משובצים עם תפירה מיוחדת, הגה קטום, וסמלים של GTI בעל מקום שבו נסתכל.
היסטוריה > פולקסווגן גולף Mk7 (דור שביעי) (2013-2020)

ב-2013 הוצג הדור השביעי של הגולף, איתו נפסק השימוש במנוע ה-1.6 ליטר האטמוספירי שהפיק 102 כ"ס. אותו החליף מנוע בנפח 1.2 טורבו-בנזין המפיק 105 כ"ס. הדור השביעי מציע נוחות משודרגת, טכנולוגיה חדשנית ומנועים חסכוניים יותר.
בין הדגמים החזקים יותר, נמצאת גרסת ה-GTI שמכילה מתחת למכסה המנוע מנוע מוגדש בנפח 2.0 ליטר המפיק 220 כ"ס, עם אפשרות לשדרוג ל-230 כ"ס בחבילת הביצועים האופציונאלית. בנוסף, ה-GTI מוצעת עם מערכת דיפרציאל קדמי חכם המשפר דרמטית את התנהגות הרכב בעת פניות. מעל ה-GTI ישנה הגרסה הקיצונית והחזקה ביותר של הגולף - ה-R. גם זאת מונעת ממנוע 2.0 ליטר מוגדש, אך הפעם עם לא פחות מ-300 כ"ס והנעה כפולה (4MOTION). אלה מאיצים אותה מ-0 ל-100 קמ"ש ב-5.2 שניות, זמן שעוקף את הפורשה מקאן S, שעושה זאת ב-5.4 שניות.
בנובמבר 2016 הוצגה מתיחת פנים לגרסאות ההאצ'בק 3 ו-5 דלתות, סטיישן, GTI ו-GTE החשמלית. איתן נוסף מנוע 1.5 ליטר טורבו-בנזין "TSI EVO" חדש המפיק 130 או 150 כ"ס ומחליף את מנוע ה-1.4TSI, למרות שבישראל נמכרה הגולף המחודשת עם אותו מנוע 1.4, עם צפי להחליפו ב-1.5 בשלב מסוים. מנוע זה מציע חיסכון משופר בדלק, בין היתר בעזרת מערכת השבתת 2 בוכנות בזמן נסיעה לא מאומצת. למנוע זה הצטרף גם מנוע זעיר בנפח 1.0 ליטר טורבו-בנזין TSI המפיק 110 כ"ס, שיעשה שימוש בגולף המחודשת כחלופה למנוע ה-1.2TSI, וכבר מניע את הסיאט לאון והסקודה אוקטביה.

בגרסת ה-GTI, החידוש העיקרי הוא מנוע 2.0 ל' TSI עם הספק משודרג של 230 כ"ס בגרסת הבסיס (220 לשעבר) ו-247 כ"ס בגרסת הביצועים האופציונאלית (230 לשעבר).

הספק הגולף R עלה מ-286 ל-310 כ״ס, וקיבל בהתאם את שאר החידושים הטכנולוגיים והקוסמטיים של מתיחת הפנים.
היסטוריה > דור שמיני

הדור השמיני הוצג בשנת 2020. בדור השני לכל המנועים נוספו מערכות הנעה היברידיות כדי לחסוך בדלק. הדור השמיני כולל מנוע טורבו בנזין I3 צילנדרים בנפח 1.0 ליטרים במספק כ-110 כוחות סוס ב-5,500 סיבובים לדקה. תיבת הילוכים אוטומטית רובוטית כפולת מצמד בעלת שבעה הילוכים. היא מאיצה מ-0 ל-100 קילומטרים לשעה בתוך 10.2 שניות ומגיעה למהירות מרבית של 202 קילמטרים לשעה.
היסטוריה > דור שמיני > גרסאות הדור השמיני

מלבד הגרסה הבסיסית הציגה פולקסווגן ארבע גרסאות נוספות. הראשונה פולקסווגן גולף GTI הכוללת מנוע טורבו בנזין בנפח 2.0 ליטרים המספק כ-245 כוחות סוס בין 5,000-6,700 סל"ד. היא מאיצה מ-0 ל-100 קמ"ש בתוך 6.0 שניות ומגיעה למהירות מרבית של 245 קמ"ש. השנייה פולקסווגן גולף GTI קלאבספורט גרסה משופרת של ה-GTI הכוללת אותו מנוע אך בהספק של 300 כוחות סוס במקום 245 כוחות סוס. השלישית פולקסווגן גולף R הכוללת אותו מנוע אך בהספק של 320 כוחות סוס, היא מאיצה מ-0 ל-100 בתוך 4.7 שניות. הרביעית פולקסווגן גולף GTI קלאבספורט 45 גרסה מוגבלת שיוצרה כדי לחגוג 45 שנות פולקסווגן גולף. היא כוללת אותו מנוע אך התאוצה שלה מ-0 ל-100 היא 5.6 שניות במקום 6.0 שניות.
תארים

דור 3 זכה למכונית האירופאית של השנה בשנת 1992.
דור 6 זכה למכונית של השנה בשנת 2013.
מנועי הטורבו המוצלחים והירוקים של השנה בשנת 2010.
דור 6 זכה לפי אתר YAHOO לרכב המשפחתי המוצלח ביותר.
גלריית תמונות

גולף דור ראשון
גולף דור שני
גולף דור שלישי
גולף דור רביעי
גולף דור חמישי
גולף דור שישי בגרסת GTI החזקה
גולף דור שישי בגרסת קבריולה
גולף דור חמישי בגרסה הקיצונית R32
גולף דור שישי בגרסת מירוצים
גולף דור שביעי
גולף דור שביעי GTI
הערות שוליים

↑  Five top-selling cars in the world | Auto Express
↑  Previous winners - Car of the year - Car of the year
↑  פולקסווגן גולף החדשה 2020 נחשפת רשמית, באתר קארטיוב, ‏24 באוקטובר 2019
↑  פולקסווגן גולף GTI החדשה 2020 נחשפת עם 245 כ"ס, באתר קארטיוב, ‏27 בפברואר 2020
↑  סופר GTI: פולקסווגן גולף GTI קלאבספורט 2021 החדשה, באתר קארטיוב, ‏14 באוקטובר 2020
↑  2021 פולקסווגן גולף R החדשה נחשפת עם 320 כ"ס, באתר קארטיוב, ‏04 בנובמבר 2020
↑  חוגגת 45 שנות GTI: פולקסווגן גולף GTI קלאבספורט 45 נחשפת, באתר קארטיוב, ‏27 בפברואר 2021
| --- | --- |
בקרת זהויות :  NLI: 987007533644905171  BnF: cb119644721 (data)  GND: 4157906-9  LCCN: sh85055811  LNB: 000339507  NKC: ph117159
פטר קמנצינד

| --- | --- |

גרסת הספר ב-1913
 מידע כללי
 מאת:  הרמן הסה
 שפת המקור:  גרמנית
 סוגה:  רומן
 הוצאה
 הוצאה:  ס. פישר ורלג 
 תאריך הוצאה:  1904
 מספר עמודים:  הוצאה ראשונה - 200 הוצאה שנייה - 125
 הוצאה בעברית
 הוצאה:  הוצאה ראשונה - מוסד ביאליק הוצאה שנייה - הוצאת שוקן
 תאריך:  הוצאה ראשונה - 1941 הוצאה שנייה - 1976
 תרגום:  שלמה הרברג
 סדרה
 הספר הבא:  מתחת לגלגל 
 קישורים חיצוניים
 הספרייה הלאומית:  001339204, 001339205
 
פטר קמנצינד (גרמנית: Peter Camenzind) הוא הרומן הראשון שפרסם הרמן הסה, ושראה אור בשנת 1904.
התמות ברומן יופיעו ברבות מהעבודות הבאות של הסה ובעיקר חיפוש היחיד אחר זהות רוחנית ופיזית ייחודית על רקע הטבע והציוויליזציה המודרנית וכן תפקיד האומנות בעיצוב האישיות של הפרט. הסגנון של הרומן קליל אף כי הוא רומן חניכה לא טיפוסי לז'אנר.
תקציר העלילה

פטר קמנצינד הנער עוזב את עיירתו בהרים בשאיפה לחוות את העולם ולהפוך לאיש העולם הגדול. הוא פונה ללימודים באוניברסיטה. במהלך לימודיו הוא פוגש ברוזי גירטאנר ומתאהב בה. הוא מתיידד עם ריכרד שמת מאוחר יותר. אבל מהאובדן הנורא מחל פטר לשוטט על מנת לחוות את הדברים השונים שיש לחיים להציע.
בעודו מתעמת עם קשיי החיים הוא משתמש באלכוהול כאמצעי להתעמת עם קשיי החיים ומוזרותם. הוא מתאהב באליזבת אף על פי שהיא לבסוף תתחתן עם גבר אחר. ברם מסעו באיטליה משנה אותו ומשפר את יכולתו לאהוב את החיים ולראות את היופי שבהם. כאשר הוא מתיידד עם בופי האינווליד הוא מבין את המשמעות האמיתית של אהבת הזולת. במהלך הזמן הוא יחל לראות שיקוף מופלא של האנושות בבופי והידידות ביניהם תתחזק. לאחר מותו של בופי חוזר פיטר לעיירתו על מנת לטפל באביו המזדקן.
פטר קמנצינד עובר סבל עמוק ומסעות רבים במישור האינטלקטואלי הפיזי והרוחני. מסעותיו לוקחים אותו לגרמניה, איטליה, צרפת ושווייץ. במהלכם הוא יחווה מנעד רחב של רגשות אשר חווים אנשים בשלבים שונים של חייהם. באחרית חייו הוא יגלם את האידיאל של פרנציסקוס מאסיזי בעודו מטפל בנכה.
הספר בתרגום לעברית

ה. הסה, פטר קמנצינד: ספור ; תרגם מגרמנית: ש’ הרברג, תל אביב: מסדה; בסיוע מוסד ביאליק ('ספרית רמון'), תש"א.
בעריכה חדשה מאת יותם ראובני: ירושלים ותל אביב: שוקן, תשל"ו.
ראו גם

רומן חניכה
פייטרו ד'אבנו

| --- | --- |

 לידה:  1250? Abano Terme, איטליה 
 התאבד:  1316 (בגיל 66 בערך) רומא, מדינת האפיפיור 
 מוסדות:  אוניברסיטת פדובה 
 זרם:  School of Padua 
 תחומי עניין:  פילוסופיה 
 עיסוק:  פילוסוף, אסטרולוג, פרופסור, רופא, אסטרונום 
 יצירות ידועות:  Expositio problematum Aristotelis 
 
פייטרו ד'אבנו (איטלקית Pietro d'Abano). סביב 1250–1316 היה פילוסוף, אסטרולוג ופרופסור לרפואה איטלקי.
תולדות חייו

ד'אבנו נולד באבאנו באני, עיירה באיטליה, סמוך לפדובה. שם למד רפואה. לאחר מכן היגר לקונסטנטינופול אשר בטורקיה, על מנת ללמוד יוונית. משם היגר לפריז, בה למד רפואה ומתמטיקה וזכה בתואר דוקטור לפילוסופיה. הוא ערך מסעות באנגליה ובסקוטלנד, אך נקרא לשוב לפדובה ובשנים 1303–1304 שימש בה כפרופסור לרפואה באוניברסיטת פדובה.[דרוש מקור][דרושה הבהרה]
שמו נפוץ ברחבי ארצו ושכרו היה גבוה. יחד עם האסטרונומיה, למד אף אסטרולוגיה ועסק אף בכשפים.
תולדות חייו > מותו

בשנת 1306 הועמד לדין על ידי האינקוויזיציה כמכשף ועונה במעצרו לשם הודאה, אך לבסוף הצליח לטהר את עצמו מאשמת הכישוף. בשנת 1315 הואשם שוב בכישוף והובא לדין, אולם מת בגיל 66, לפני שיצא פסק דינו. החקירה נמשכה גם אחרי מותו. הוא נמצא אשם וגופתו נשרפה.
משנתו

ד'אבנו כתב ספרים בפילוסופיה וברפואה ותירגם מספריהם של סופרי העולם העתיק ושל הסופרים הערבים.
משנתו > רפואה

הוא נחשב לרופא המשכיל בדורו. ספריו בתחום הרפואה היו נפוצים ושימשו ללימודי רפואה עד למאה ה-16. פייטרו תמך ברעיונות הרפואיים והפילוסופיים של אבן רושד ואבן סינא, בספרו Conciliator differentiarum quae inter philosophos et medicos versantur שנכתב בין השנים 1303 ל-1310 הוא מנסה ליישב בין הרפואה הערבית לתורת הטבע היוונית על ידי עיסוק בסוגיות אנטומיות ופיזיולוגיות.
משנתו > אסטרולוגיה

פייטרו ד'אבנו הרבה לעסוק באסטרולוגיה ובפרט התעניין בתנועת "ספירת כוכבי השבת" שלפי המודל הגאוצנטרי של תלמי היא הגלגל האחרון (אחרי שבתאי). תלמי עצמו העריך כי גלגל זה נע במהירות זוויתית של מעלה אחת ב-100 שנים כך שהוא משלים הקפה אחת סביב הארץ ב 36,000 שנה פייטרו ד'אבנו חישב מהירות סיבוב של מעלה אחת ב70 שנה, הוא ייחס לתנועת הגלגל השמיני חשיבות רבה בשל השינויים העצומים המתחוללים עם השלמת סיבוב כזה ("שנה גדולה" Annus Magnus) הכוללים, למשל, הפיכת יבשה לים כמודגם בסיפורה של אטלנטיס. לפי דעתו, כאשר נוצרת התאמה בין מזלות טלה ומאזניים המציינים את ימי השוויון והמזלות ה"טרופיים" סרטן וגדי המציינים את היום הארוך והקצר בגלגלי כוכבי הלכת מתאימים בדיוק למזלות אלו בגלגל כוכבי השבת מופיע "תור זהב" בו בני האדם חזקים יותר ומאריכים ימים. תור זהב כזה נמשך 500 שנים לפני ואחרי זמן ההתאמה המושלמת בין המזלות והוא אירע בעת העתיקה כך שהופיעו מנהיגים כאלכסנדר הגדול ויוליוס קיסר וענקי רוח כאפלטון, אריסטו, אוקלידס וכו'. כשגדלה אי ההתאמה בין כוכבי הלכת לכוכבים הקבועים מדרדר טבע האדם, יורדת תוחלת החיים, יורד ערכן של האמונה והחוק, השלטון נעשה מושחת ובני האדם מדוכאים. חשיבות רבה מיוחסת בכתביו לצרופים של כוכבי לכת: כאשר צדק ושבתאי מופיעים יחד בתחילת מזל טלה תיווצר אישיות מאוזנת היטב אך לא יותר מאדם אחד באותו זמן. אדם כזה יכול להיות נביא, מחוקק, מייסד דת ומורה דרך לאנושות. פייטרו מקשר בין משך הזמן בו יישמר הצירוף האסטרולוגי הזה למשך חייו של ישו.
הערות שוליים

↑  Lynn Thorndike, HISTORY OF MAGIC AND EXPERIMENTAL SCIENCE DURING THE FIRST THIRTEEN CENTURIES OF OUR ERA, עמודים 895-897
| --- | --- |
בקרת זהויות :  NLI: 987007296542305171  PLWABN: 9810668498005606  BIBSYS: 8017862  BNE: XX1742469  BnF: cb120722556 (data)  CANTIC: a10338974  CiNii: DA05184126  GND: 118889443  ICCU: CFIV051911  ISNI: 0000 0004 5461 4112  LCCN: n85112114  NKC: nlk19990074819  NLA: 36580352  NTA: 101215886  RERO: 02-A000129876  SELIBR: 276495  SUDOC: 029005256  Trove: 1304068  VcBA: 495/14434  VIAF: 39358071   WorldCat (עם VIAF): 39358071 
Conciliator differentiarum philosophorum et precipue medicorum
פלוריאן וירץ

פלוריאן ריכרד וירץ (בגרמנית: Florian Richard Wirtz; נולד ב-3 במאי 2003 בגרמניה) הוא כדורגלן גרמני המשחק בעמדת הקשר ההתקפי בקבוצת באייר לברקוזן מהבונדסליגה ובנבחרת גרמניה.
קריירת מועדונים

וירץ גדל במחלקת הנוער של פ.צ. קלן, והצטרף למחלקת הנוער של באייר לברקוזן מהבונדסליגה בחודש ינואר 2020. ב-18 במאי 2020 ערך וירץ את הופעת הבכורה שלו בקבוצה הבוגרת של המועדון, כששיחק 61 דקות בניצחון 1–4 על ורדר ברמן במסגרת המחזור ה-26 לעונת 2019/2020, והפך להיות השחקן הצעיר ביותר של באייר לברקוזן בהיסטוריה של הבונדסליגה, בגיל 17 שנים ו-15 ימים. ב-6 ביוני הוא הבקיע את שער הבכורה שלו במועדון, בהפסד 2–4 לבאיירן מינכן במסגרת המחזור ה-30 בליגה, והפך להיות הכובש הצעיר ביותר בהיסטוריה של הבונדסליגה, בגיל 17 שנים ו-34 ימים. בסך הכל ערך וירץ שבע הופעות ליגה בעונתו הראשונה בקבוצה, והבקיע שער אחד. בעונתו השנייה ערך וירץ 29 הופעות ליגה, בהן הבקיע חמישה שערים.
קריירה בינלאומית

וירץ היה חלק מסגל נבחרת גרמניה עד גיל 21 בטורניר אליפות אירופה עד גיל 21 בשנת 2021, בו זכתה נבחרתו, וערך שלוש הופעות בטורניר.
ב-2 בספטמבר 2021 ערך וירץ את הופעת הבכורה שלו בנבחרת גרמניה, בניצחון 1–2 על נבחרת ליכטנשטיין במסגרת מוקדמות מונדיאל 2022. ב-23 במרץ 2024 כבש את שערו הראשון בנבחרת בניצחון 0–2 מול צרפת, שבע שניות מפתיחת המשחק, השער הבינלאומי המהיר ביותר בתולדות נבחרת גרמניה.
נכלל בסגל נבחרת גרמניה לטורניר יורו 2024 ובטורניר עצמו פתח בכל שלושת משחקי שלב הבתים ואף כבש במשחק הפתיחה של הטורניר את השער הראשון בטורניר מול נבחרת סקוטלנד, ובסוף שלב הבתים הגרמנים סיימו במקום הראשון והעפילו לשמינית הגמר.
סטטיסטיקות קריירה > מועדונים

מעודכן ל-25 במאי 2024
| מועדון | עונה | ליגה | ליגה> הופעות | ליגה> שערים | גביע> הופעות | גביע> שערים | אירופה> הופעות | אירופה> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- |
| באייר לברקוזן | 2019/20 | בונדסליגה | 7 | 1 | 1 | 0 | 1 | 0 | 9 | 1 |
| באייר לברקוזן | 2020/21 | בונדסליגה | 29 | 5 | 2 | 1 | 7 | 2 | 38 | 8 |
| באייר לברקוזן | 2021/22 | בונדסליגה | 24 | 7 | 1 | 0 | 6 | 3 | 31 | 10 |
| באייר לברקוזן | 2022/23 | בונדסליגה | 17 | 1 | 0 | 0 | 8 | 3 | 25 | 4 |
| באייר לברקוזן | 2023/24 | בונדסליגה | 32 | 11 | 6 | 3 | 11 | 4 | 49 | 18 |
| סך הכל קריירה | סך הכל קריירה | סך הכל קריירה | 109 | 25 | 10 | 4 | 33 | 12 | 152 | 41 |
סטטיסטיקות קריירה > נבחרת

מעודכן ל-23 ביוני 2024
| נבחרת | שנה | הופעות | שערים |
| --- | --- | --- | --- |
| גרמניה גרמניה | 2021 | 4 | 0 |
| גרמניה גרמניה | 2023 | 10 | 0 |
| גרמניה גרמניה | 2024 | 7 | 2 |
| סה"כ | סה"כ | 21 | 2 |